Honderde beseer toe passasierstreine botsFoto: Verskaf. Verskeie nooddienste het Donderdagaand na die Van Riebeeck Park‑treinstasie in Kempton Park gehaas ná gerugte van ŉ baie ernstige treinongeluk. Shawn Herbst, woordvoerder van Netcare 911, het gesê hulle het omstreeks 18:30 reageer en dat dit blyk dat meer as 200 mense beseer is tydens die botsing tussen twee passasierstreine. “Die grade van beserings wissel,” het Herbst gesê. Xander Loubser, woordvoerder van Best Care-ambulansdiens, het ook bevestig dat hulle na die toneel ontplooi is en dat daar “baie pasiënte” is. Ona Ndala van Best Care wat op die toneel is, het aan Maroela Media bevestig dat alhoewel ŉ amptelike getal nog nie bekend is nie, ten minste 200 mense beseer is. “Daar word eers na die ernstig beseerdes omgesien en hulle vervoer. In dié stadium is daar nog geen bevestigde sterftes nie,” het Ndala gesê. Die polisie, brandweer en verskeie nooddienste is op die toneel.